*Tämä artikkeli käsittelee kameravalmistajaa. Mamiya oli myös keisarillisen Japanin laivaston ruokahuoltoalus.*

Kaksisilmäinen Mamiya C3
Yksisilmäinen Mamiya RZ67
**Mamiya** on japanilainen vuonna 1940 perustettu kameravalmistaja, joka erikoistui ammattivalokuvaajien tarpeisiin valmistamalla monia rullafilmiä käyttäviä kameramalleja. Nykyisin Mamiya kehittää ammattilaistason digitaalisia kuvauslaitteita, ja yhtiön englanninkielinen nimi on *Mamiya Digital Imaging Co. Ltd.* Yritys työllistää noin 200 ihmistä ja sillä on kaksi tehdasta. Mamiyan tytäryritykset Kasco ja USTMamiya valmistavat golfvälineitä. Konsernin on vuodesta 2009 omistanut tanskalainen, ammattikuvaajien digitaaliratkaisuja kehittävä Phase One.

Historiaa
---------

Mamiya-kamerayhtiön perusti kamerasuunnittelija Seiichi Mamiya yhdessä rahoittajansa Tsunejiro Sugawaran kanssa vuonna 1940. Yritys tuli aluksi tunnetuksi 120-filmikoon kameroista Mamiya Six (1940) ja Linhofin kameroita muistuttavasta lehtikuvauskamerasta Mamiya Press (1960). Läpi 1950-luvun valmistettu Mamiyaflex oli kaksisilmäinen rullafilmikamera, jonka objektiivit (80, 105, 135 ja 180 mm) olivat vaihdettavia. Sen seuraaja oli C Professional -sarja, joka noudatti samaa periaatetta.

Vuosina 1949–1984 yritys valmisti myös kinofilmikoon kameroita, Mamiya-35 (1949), Mamiya Prismat (1961) ja viimeisenä Z-sarja 1970-luvulta 1980-luvulle. Tuotemerkkinä käytettiin ainakin 1960- ja 1970-luvun järjestelmäkameroissa pienellä kirjoitettua tekstiä *mamiya/sekor*.

Mamiyan tunnetuimpia keskikoon filmikameroita oli studiokuvausammattilaisten suosioon noussut yksisilmäinen peiliheijastuskamera RB67, jonka kuvakoko oli 6 × 7 cm. Siitä kehittyi sähköisellä sulkimella varustettu RZ67. Vuonna 1975 esitelty, niin ikään yksisilmäinen M645 käytti 6 × 4,5 cm kuvakokoa ja muuttui myöhemmin automaattitarkenteiseksi. 

Rullafilmiä käyttävissä ammattikameroissa Mamiyan kilpailijoita olivat Hasselblad, Bronica, Rollei ja Pentax. Kun useimmat tämän koon kameravalmistajat siirtyivät digitaaliaikaan suunnittelemalla olemassa oleviin kamerarunkoihinsa filmikasetin sijaan kiinnitettäviä "digiperiä", Mamiya kehitti ensimmäisen digikameransa ZD:n (2004) puhtaalta pöydältä. Siihen sopivat kuitenkin 645-mallin automaattitarkenteiset objektiivit. Mamiya suunnitteli kameroihinsa myös digiperiä, mutta ne tulivat aluksi markkinoille digitekniikan nopeasta kehityksestä jo valmiiksi jälkeen jääneinä.

Lähteet
-------

1. ↑  Asikainen, Ossi : Kaksisilmäiset kamerat *Näppää nyt! Sata vuotta kameroita -sivusto*. Suomen Valokuvataiteen Museo. Viitattu 22.5.2018.
2. ↑  Asikainen, Ossi : Suuren kuvakoon kamerat ja tekniset kamerat *Näppää nyt! Sata vuotta kameroita -sivusto*. Suomen Valokuvataiteen Museo. Viitattu 22.5.2018.
3. ↑  Asikainen, Ossi : Kinofilmipeilikamerat I *Näppää nyt! Sata vuotta kameroita*. Suomen Valokuvataiteen Museo. Viitattu 21.5.2018.

Aiheesta muualla
----------------

* Kuvia tai muita tiedostoja aiheesta **Mamiya** Wikimedia Commonsissa

Kirjallisuutta
--------------

* Shell, Bob (1992). *Mamiya Medium Format Systems*. Hove Pro Guides. Hove Books. ISBN 978-0-906447-76-5.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Mamiya